KOMISSION TÄYTÄNTÖÖNPANOASETUS (EU) 2021/1337, annettu 18 päivänä kesäkuuta 2021, täytäntöönpanoasetuksen (EU) N:o 908/2014 muuttamisesta varainhoidon osalta

EUROOPAN KOMISSIO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 46 artiklan 6 kohdan ja 104 artiklan, sekä katsoo seuraavaa: (1) Komission täytäntöönpanoasetuksen (EU) N:o 908/2014 (2) 11 artiklassa vahvistetaan yleiset säännöt, jotka koskevat maksajavirastojen tietyn kuukauden osalta ilmoittamia menoja ja käyttötarkoitukseensa sidottuja tuloja. Vahvistaessaan kuukausimaksut jäsenvaltioille komissio ottaa huomioon oikaisut, joista komissio on päättänyt tilien tarkastamisen ja hyväksymisen sekä sääntöjenmukaisuuden tarkastamisen yhteydessä. Koska komissio on näin ollen tietoinen näiden oikaisujen määristä, jäsenvaltioilla ei ole erityistä tarvetta sisällyttää niitä kuukausittaiseen ilmoitukseen eikä ilmoittaa niistä komissiolle. Jäsenvaltioiden ilmoittamia määriä koskevan menettelyn yksinkertaistamiseksi kyseinen vaatimus olisi poistettava. (2) Täytäntöönpanoasetuksen (EU) N:o 908/2014 14 artiklan 1 kohdassa säädetään, että kun komissio on päättänyt suorittaa kuukausimaksut, se asettaa jäsenvaltioiden käyttöön maataloustukirahastosta rahoitettavien menojen kattamiseen tarvittavat resurssit. Näin tehdessään komission olisi kuitenkin otettava huomioon maksajavirastojen unionin talousarvioon keräämät tulot. Tällä hetkellä komissio kuittaa maataloustukirahaston menomäärät käyttötarkoitukseensa sidottujen tulojen määrillä suoraan komission tekemässä kuukausimaksupäätöksessä. Tämä varainhoitotoimi poikkeaa tavasta, jolla käyttötarkoitukseensa sidottuja tuloja hallinnoidaan muissa unionin rahastoissa, joissa niitä ei kuitata vaan ne peritään takaisin Euroopan parlamentin ja neuvoston asetuksen (EU, Euratom) 2018/1046 98 (3) artiklan mukaisesti annetulla perintämääräyksellä. Komission kirjanpitokäytäntöjen ja erityisesti käyttötarkoitukseensa sidottujen tulojen hallinnointitavan yhdenmukaistamiseksi on tarpeen saattaa tämä maataloustukirahaston varainhoidon tekninen näkökohta linjaan muiden unionin rahastojen käytännön kanssa. Sen vuoksi on tarpeen muuttaa tapaa, jolla toteutuneet maataloustukirahaston tulot kuitataan. (3) Euroopan parlamentin ja neuvoston asetuksella (EU) 2020/2220 (4) muutettiin Euroopan parlamentin ja neuvoston asetusta (EU) N:o 1305/2013 (5) ja pidennettiin Euroopan maaseudun kehittämisen maatalousrahastosta, jäljempänä ’maaseuturahasto’, tuettavien maaseudun kehittämisohjelmien kestoa 31 päivään joulukuuta 2022 saakka sekä annettiin jäsenvaltioille mahdollisuus rahoittaa pidennettyjä ohjelmiaan vuosien 2021 ja 2022 vastaavista talousarviomäärärahoista. Lisäksi asetuksella (EU) 2020/2220 asetettiin vuosien 2021 ja 2022 pidennettyjen ohjelmien saataville lisävaroja Euroopan unionin elpymisvälineestä asetuksen (EU) N:o 1305/2013 mukaisten toimenpiteiden rahoittamiseksi covid-19-kriisin unionin maatalousalalle ja maaseutualueille aiheuttamien vaikutusten lieventämiseksi. (4) Kuten asetuksen (EU) 2020/2220 johdanto-osan 24 kappaleessa todetaan, elpymisvälineestä peräisin oleviin lisävaroihin sovelletaan erityisehtoja. Kyseiset lisävarat olisi sen vuoksi kohdennettava ohjelmiin ja niitä olisi seurattava maaseudun kehittämiseen myönnettävästä unionin tuesta erillään soveltaen pääsääntöisesti asetuksessa (EU) N:o 1305/2013 asetettuja sääntöjä. Sen vuoksi kyseiset lisävarat olisi pantava täytäntöön asetuksella (EU) N:o 1305/2013, ja niitä olisi pidettävä mainitun asetuksen puitteissa määrinä, joilla rahoitetaan toimia maaseuturahaston puitteissa. Sen vuoksi asetuksen (EU) N:o 1305/2013 58 a artiklassa tarkoitettuja lisävaroja koskevia varainhoidon täytäntöönpanosääntöjä olisi mukautettava. Erityisesti rahoitustarpeiden ennustamista, jäsenvaltioiden toimittamia menoilmoituksia ja maksettavan määrän laskentaa olisi mukautettava maaseuturahaston määrärahojen osalta. (5) Sen vuoksi täytäntöönpanoasetusta (EU) N:o 908/2014 olisi muutettava. (6) Tässä asetuksessa säädetyt toimenpiteet ovat maatalousrahastojen komitean lausunnon mukaiset, ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) N:o 908/2014 seuraavasti: 1) Poistetaan 11 artiklan 1 kohdan c alakohdan viimeinen virke. 2) Korvataan 14 artiklan 1 kohdan toinen alakohta seuraavasti: ”Jos komission maksettavaksi tulevat maksut johtavat jäsenvaltion osalta negatiiviseen määrään, ylijäämä siirretään seuraaville kuukausille.” 3) Korvataan 21 artiklan ensimmäinen kohta seuraavasti: ”Jäsenvaltioiden on toimitettava komissiolle kunkin Euroopan parlamentin ja neuvoston asetuksen (EU) N:o 1305/2013 (*1) 6 artiklassa tarkoitetun maaseudun kehittämisohjelman osalta asetuksen (EU) N:o 1306/2013 102 artiklan 1 kohdan ensimmäisen alakohdan c alakohdan ii alakohdan mukaisesti kahdesti vuodessa viimeistään 31 päivänä tammikuuta ja 31 päivänä elokuuta ennakkoarviot määristä, jotka maaseuturahastosta on tarkoitus rahoittaa asianomaisena varainhoitovuonna. Ennusteissa on ilmoitettava erikseen asetuksen (EU) N:o 1305/2013 58 a artiklan 2 kohdassa tarkoitettujen lisävarojen ennakoidut määrät. Lisäksi jäsenvaltioiden on toimitettava päivitetty arvio seuraavan varainhoitovuoden rahoituspyynnöistään. (*1) Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).”" 4) Korvataan 22 artiklan 1 kohdan ensimmäinen ja toinen alakohta seuraavasti: ”1. Maksajavirastojen on ilmoitettava menot asetuksen (EU) N:o 1305/2013 6 artiklassa tarkoitetun kunkin maaseudun kehittämisohjelman osalta. Kunkin maaseudun kehittämistoimenpiteen osalta maksajavirastojen on täsmennettävä menoilmoituksessa asetuksen (EU) N:o 1305/2013 58 artiklan 4 kohdassa tarkoitettu määrä ja mainitun asetuksen 58 a artiklan 2 kohdassa tarkoitettu määrä.” 5) Korvataan 23 artiklan 2 kohta seuraavasti: ”2. Jos maaseudun kehittämisohjelmalle maksettavan unionin rahoitusosuuden yhteenlaskettu määrä ylittää maaseudun kehittämistoimenpiteelle varatun kokonaismäärän, maksettavaa määrää vähennetään seuraavasti, sanotun kuitenkaan rajoittamatta asetuksen (EU) N:o 1306/2013 34 artiklan 2 kohdassa säädetyn enimmäismäärän soveltamista: a) kun kyseessä ovat maaseuturahaston varat ilman asetuksen (EU) N:o 1305/2013 58 a artiklassa tarkoitettuja lisävaroja, kyseiseen toimenpiteeseen maaseuturahastosta ilman lisävaroja varattuun määrään saakka; b) kun kyseessä ovat asetuksen (EU) N:o 1305/2013 58 a artiklassa tarkoitetut lisävarat, kyseiseen toimenpiteeseen lisävaroista varattuun määrään saakka. Mahdollinen tämän vuoksi rahoituksen ulkopuolelle jäävä unionin rahoitusosuus voidaan maksaa myöhemmin edellyttäen, että jäsenvaltio on esittänyt tarkistetun rahoitussuunnitelman ja komissio on hyväksynyt sen.” 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä kesäkuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 549.

(2) Komission täytäntöönpanoasetus (EU) N:o 908/2014, annettu 6 päivänä elokuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastuksia koskevien sääntöjen, vakuuksien ja avoimuuden osalta (EUVL L 255, 28.8.2014, s. 59).

(3) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(4) Euroopan parlamentin ja neuvoston asetus (EU) 2020/2220, annettu 23 päivänä joulukuuta 2020, tiettyjen siirtymäsäännösten vahvistamisesta Euroopan maaseudun kehittämisen maatalousrahaston (maaseuturahasto) ja Euroopan maatalouden tukirahaston (maataloustukirahasto) tukea varten vuosina 2021 ja 2022 sekä asetusten (EU) N:o 1305/2013, (EU) N:o 1306/2013 ja (EU) N:o 1307/2013 muuttamisesta varojen ja soveltamisen osalta vuosina 2021 ja 2022 ja asetuksen (EU) N:o 1308/2013 muuttamisesta varojen ja tällaisen tuen jakamisen osalta vuosina 2021 ja 2022 (EUVL L 437, 28.12.2020, s. 1).

(5) Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).